**Έκθεση της Κοινοβουλευτικής Επιτροπής Άμυνας για τους κανονισμούς «Οι περί Στρατού της Δημοκρατίας (Στρατιωτικά Μετάλλια) Κανονισμοί του 2021» και «Οι περί Εθνικής Φρουράς (Στρατιωτικά Μετάλλια) Κανονισμοί του 2021»**

**Παρόντες:**

Μαρίνος Σιζόπουλος, πρόεδρος Ζαχαρίας Κουλίας

Γιώργος Κάρουλλας Χρίστος Χρίστου

Χάρης Γεωργιάδης Αλέκος Τρυφωνίδης

Κώστας Κώστα

Η Κοινοβουλευτική Επιτροπή Άμυνας μελέτησε τους πιο πάνω κανονισμούς σε δύο συνεδρίες της, οι οποίες πραγματοποιήθηκαν στις 27 Ιανουαρίου και 10 Φεβρουαρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της ο Υπουργός Άμυνας, ο γενικός διευθυντής του Υπουργείου Άμυνας και ο Αρχηγός Εθνικής Φρουράς, συνοδευόμενοι από υπηρεσιακούς παράγοντες, καθώς και εκπρόσωπος της Νομικής Υπηρεσίας της Δημοκρατίας.

Σημειώνεται ότι στο στάδιο της συζήτησης των κανονισμών παρευρέθηκαν επίσης τα μέλη της επιτροπής κ. Γιαννάκης Γαβριήλ και Παύλος Μυλωνάς.

Σκοπός των προτεινόμενων κανονισμών είναι η θέσπιση κανονισμών για τη ρύθμιση της απονομής στρατιωτικών μεταλλίων σε μέλη του Στρατού της Δημοκρατίας και της Εθνικής Φρουράς και η κατάργηση των ομότιτλων με αυτούς ισχυόντων κανονισμών.

Σύμφωνα με τα στοιχεία που κατατέθηκαν στην επιτροπή από το Υπουργείο Άμυνας, οι προτεινόμενοι κανονισμοί κατατέθηκαν στο πλαίσιο της προσπάθειας που καταβάλλει το Υπουργείο Άμυνας για εκσυγχρονισμό του θεσμικού πλαισίου που διέπει τον Στρατό και την Εθνική Φρουρά.

Οι προτεινόμενοι κανονισμοί αποσκοπούν στην αναγνώριση του γεγονότος ότι τα στρατιωτικά μετάλλια αποτελούν σημείο αναφοράς για κάθε μέλος του Στρατού και της Εθνικής Φρουράς, καθότι αποδίδουν το απαιτούμενο κύρος, κοσμούν τη στρατιωτική στολή και αποτελούν το επιστέγασμα της προσφοράς των μελών του Στρατού και της Εθνικής Φρουράς στην πολιτεία.

Με τους πρώτους υπό αναφορά κανονισμούς, οι οποίοι εκδίδονται δυνάμει των διατάξεων του άρθρου 76 του περί Στρατού της Δημοκρατίας Νόμου, προβλέπονται τα ακόλουθα:

1. Αύξηση των στρατιωτικών μεταλλίων που δύναται να απονεμηθούν σε μέλη του Στρατού από έξι σε έντεκα, ώστε, πέραν των μεταλλίων «Αριστείον Ανδρείας», «Πολεμικός Σταυρός», «Μετάλλιο Εξαίρετων Πράξεων» και «Αναμνηστικό Μετάλλιο Πολέμου», να απονέμονται τα ακόλουθα νέα στρατιωτικά μετάλλια:

α. Μετάλλιο Προσφοράς στον Στρατό της Δημοκρατίας στα μέλη του Στρατού των οποίων τερματίζονται οι υπηρεσίες για διάφορους λόγους, όπως σε περίπτωση αφυπηρέτησης, παραίτησης κ.ά.

β. Μετάλλιο Στρατιωτικής Αξίας σε αξιωματικούς, το οποίο, ανάλογα με τα χρόνια υπηρεσίας τους, θα απονέμεται ως ακολούθως:

i. Μετάλλιο Στρατιωτικής Αξίας «Ανδρέας Αρέστη» στους μόνιμους και συμβασιούχους εν ενεργεία αξιωματικούς για ευδόκιμη υπηρεσία οκτώ (8) ετών.

ii. Μετάλλιο Στρατιωτικής Αξίας «Χρίστος Φώτης» στους μόνιμους και συμβασιούχους εν ενεργεία αξιωματικούς για ευδόκιμη υπηρεσία δεκαοκτώ (18) ετών. και

iii. Μετάλλιο Στρατιωτικής Αξίας «Τάσος Μάρκου» στους μόνιμους και συμβασιούχους εν ενεργεία αξιωματικούς για ευδόκιμη υπηρεσία είκοσι πέντε (25) ετών.

γ. Μετάλλιο Ευδοκίμου και Πολυετούς Υπηρεσίας σε υπαξιωματικούς, το οποίο θα απονέμεται ανάλογα με τα χρόνια υπηρεσίας τους ως ακολούθως:

i. Μετάλλιο Ευποιίας στους μόνιμους και συμβασιούχους εν ενεργεία υπαξιωματικούς για ευδόκιμη υπηρεσία οκτώ (8) ετών.

ii. Μετάλλιο Συνεχούς και Επιτυχούς Υπηρεσίας στους μόνιμους και συμβασιούχους εν ενεργεία υπαξιωματικούς για ευδόκιμη υπηρεσία δεκαοκτώ (18) ετών. και

iii. Μετάλλιο Πολυετούς Υπηρεσίας στους μόνιμους και συμβασιούχους εν ενεργεία υπαξιωματικούς για ευδόκιμη υπηρεσία είκοσι πέντε (25) ετών.

1. Σε περίπτωση θανάτου του τιμηθέντος, τα στρατιωτικά μετάλλια περιέρχονται ως κειμήλια κατά την τελευταία αυτού βούληση ή κατά σειρά στη σύζυγό του, στα τέκνα αυτού, κατά σειρά γέννησης, στον πατέρα, στη μητέρα, στα αδέλφια, κατά σειρά γέννησης, και στον πλησιέστερο κατά σειρά συγγενή.

Με τους δεύτερους υπό αναφορά κανονισμούς, οι οποίοι εκδίδονται δυνάμει των διατάξεων του άρθρου 71 του περί Εθνικής Φρουράς Νόμου, προβλέπεται η κατ’ αναλογίαν εφαρμογή των προνοιών των πρώτων κανονισμών στα μέλη της Εθνικής Φρουράς.

Ο Αρχηγός Εθνικής Φρουράς δήλωσε ότι οι σκοπούμενες τροποποιήσεις αποτελούν την ελάχιστη αναγνώριση και επιβράβευση πράξεων αξιωματικών και υπαξιωματικών, καθώς και τη διατήρηση της ιστορικής μνήμης. Σε σχέση με την ονοματοδοσία των τριών μεταλλίων στρατιωτικής αξίας, κατόπιν επιλογής, των πιο πάνω τριών ηρώων, ανέφερε ότι πρόκειται για τους μοναδικούς μόνιμους αξιωματικούς οι οποίοι ήταν απόφοιτοι της Σχολής Ευελπίδων και έχασαν τη ζωή τους κατά τη διάρκεια της τουρκικής εισβολής, επισημαίνοντας ότι ο ένας εξ αυτών αγνοείται μέχρι σήμερα.

Στο στάδιο της συζήτησης των κανονισμών μέλη της επιτροπής εισηγήθηκαν την προσθήκη στα εν λόγω μετάλλια που δύναται να απονεμηθούν μεταλλίου αναγνώρισης προσφοράς στον απελευθερωτικό αγώνα της ΕΟΚΑ 1955-1959.

Αναφορικά με την ως άνω εισήγηση, μέλη της επιτροπής ανέφεραν ότι οι υπό συζήτηση κανονισμοί αποσκοπούν στην απονομή μεταλλίων που αφορούν την περίοδο από την ίδρυση του Στρατού και της Εθνικής Φρουράς και εντεύθεν και όχι προηγούμενες περιόδους. Περαιτέρω, εξέφρασαν την άποψη ότι σχετική τροποποίηση είναι ορθότερο όπως προέλθει από την εκτελεστική εξουσία.

Επιπροσθέτως, εκφράστηκε η άποψη ότι πρέπει να προβλεφθεί στους κανονισμούς και η απονομή νέου μεταλλίου με την ονομασία «αγνώστου στρατιώτη».

Τέλος, η επιτροπή ζήτησε πρόσθετα στοιχεία και επεξηγήσεις για επιμέρους πρόνοιες των κανονισμών.

Ο γενικός διευθυντής του Υπουργείου Άμυνας, τοποθετούμενος στα πιο πάνω ζητήματα που ήγειραν μέλη της επιτροπής, δήλωσε ότι στο παρόν στάδιο θα ήταν ορθότερο να προχωρήσει η έγκριση των κανονισμών όπως αυτοί κατατέθηκαν στη Βουλή, καθώς η υιοθέτηση των πιο πάνω εισηγήσεων για εισαγωγή πρόνοιας στους κανονισμούς περί απονομής πρόσθετων μεταλλίων προϋποθέτει σχεδιασμό και κοπή μεταλλίων και θα απαιτηθεί χρόνος προετοιμασίας από το Υπουργείο Άμυνας. Ειδικότερα, όσον αφορά την εισήγηση για απονομή μεταλλίου αναγνώρισης της προσφοράς στον απελευθερωτικό αγώνα της ΕΟΚΑ 1955-1959 διευκρίνισε ότι οι υπό συζήτηση κανονισμοί προνοούν ότι τα μετάλλια θα απονέμονται αναφορικά με πράξεις που τελέστηκαν ή υπηρεσίες που παρασχέθηκαν από την ανακήρυξη της Κυπριακής Δημοκρατίας και εντεύθεν. Επιπροσθέτως, ανέφερε ότι η απονομή άλλων τιμητικών διακρίσεων δε ρυθμίζεται με κανονιστικές διοικητικές πράξεις, αλλά με την υποβολή σχετικού αιτήματος από το Υπουργείο Εξωτερικών προς την Προεδρία της Κυπριακής Δημοκρατίας, η οποία προβαίνει σε ανάλογες ρυθμίσεις.

Σε μεταγενέστερο στάδιο, ύστερα από ανταλλαγή απόψεων μεταξύ των μελών της επιτροπής και του Αρχηγού Εθνικής Φρουράς, κρίθηκε ότι είναι ορθότερο όπως τροποποιηθεί η ονομασία του στρατιωτικού Μεταλλίου Ευποιίας, ώστε αυτό να ονομαστεί ως Μετάλλιο Ευδοκίμου Υπηρεσίας.

Η Κοινοβουλευτική Επιτροπή Άμυνας, αφού έλαβε υπόψη όλα όσα τέθηκαν ενώπιον της, τάχθηκε ομόφωνα υπέρ της έγκρισης των κανονισμών, όπως αυτοί τροποποιήθηκαν στη βάση των πιο πάνω.

15 Φεβρουαρίου 2022

ΟΠ/ΣΓΘ/ΓΧ-23.03.058.092-2021-23.03.058.093-2021-ek